ส่องกลุ่มรับเหมาก่อสร้างได้เวลาขยับชู 5 หุ้นรับปัจจัยประมูลทางคู่ก.ค.นี้
โบรกฯมองกลุ่มรับเหมาก่อสร้างรับข่าวดีหลังสตง.ไฟเขียว ร.ฟ.ท.เดินหน้าสร้างทางคู่ฉะเชิงเทรา-คลองสิบเก้า-แก่งคอยวงเงิน 1.1 หมื่นล้านบาทและทางคู่ชุมทางถนนจิระ-ขอนแก่นวงเงิน 2.6 หมื่นล้านบาท ต้นเดือนก.ค.นี้ แนะนำ ซื้อ ในปัจจุบันคือ CK, TTCL, SEAFCO, SYNTEC และ ซื้อเก็งกำไรสำหรับ NWR
30 มิ.ย. 2558

บล.ดีบีเอสฯ ระบุในบทวิเคราะห์วันนี้ (30 มิ.ย.) ว่า กลุ่มรับเหมาก่อสร้างเฮ! หลังสตง.ไฟเขียว ร.ฟ.ท.เดินหน้าสร้างทางคู่ฉะเชิงเทรา-คลองสิบเก้า-แก่งคอยวงเงิน 1.1 หมื่นล้านบาทแล้ว “วุฒิชาติ” การันตีได้เปิดประมูล พร้อมทางคู่ชุมทางถนนจิระ-ขอนแก่นวงเงิน 2.6 หมื่นล้านบาท ต้นเดือนก.ค.นี้
ผลกระทบ: ถือว่าเป็นข่าวดีกับกลุ่มรับเหมาก่อสร้างหากสามารถเปิดประมูลงานได้จริง เพราะตั้งแต่ต้นปีที่ผ่านมา ไม่มีการเปิดประมูลงานก่อสร้างขนาดใหญ่ในประเทศระดับหมื่นล้านบาทขึ้นไป จึงเป็นโอกาสทางธุรกิจที่ดีสำหรับผู้รับเหมาที่จะเข้าไปประมูลงานได้ เพื่อเพิ่มงานก่อสร้างในมือ (Backlog) ได้เป็นอย่างดี ส่วนงานประมูลรถไฟฟ้า สายที่เป็นรูปธรรมที่น่าจะเปิดประมูลได้ภายในปีนี้คือ สีชมพู (แคราย-มีนบุรี) ซึ่งในที่สุดคาดว่าจะสรุปการก่อสร้างจะเป็นรูปแบบ Turnkey และเป็น PPP Net Cost (รัฐมีส่วนช่วยในเรื่องเงินลงทุน)
คำแนะนำ: หลักทรัพย์ที่แนะนำ ซื้อ ในปัจจุบันคือ CK, TTCL, SEAFCO, SYNTEC และ ซื้อเก็งกำไรสำหรับ NWR